Լոմանա Լուա-Լուա

**Լոմանա Տրեզոր Լուա-Լուա** (, դեկտեմբերի 28, 1980 թվական, Կինշասա, Զաիր), ֆուտբոլիստ Կոնգոյից, թուրքական «Սանլուրֆասփոր» ֆուտբոլային ակումբի և Կոնգոյի Դեմոկրատական Հանրապետության ֆուտբոլի ազգային հավաքականի հարձակվող։

Լուա-Լուան ծնվել է Կինշասայում, սակայն 8 տարեկան հասակում տեղափոխվել է Մեծ Բրիտանիա։ Լոմանայի առաջին ակումբն է եղել «Կոլչեստր Յունայթեդը», որում նա 2 մրցաշրջանի ընթացքում անցկացրել է 68 հանդիպում և դարձել 21 գոլի հեղինակ։ 2000 թվականին հարձակվողը պայմանագիր է կնքել անգլիական Պրեմիեր Լիգայում հանդես եկող «Նյուքասլ Յունայթեդի» հետ։ Լոմանան չի կարողանում դիմանալ հիմնական կազմում խաղալու համար ընթացող մրցակցությանը և 2004 թվականին վարձավճարային պայմանագիր է կնքում «Պորտսմութի» հետ, որն էլ հետագայում ձեռք է բերում ֆուտբոլիստին արդեն վերջնականապես։ «Պորտսմութում» նույնպես ֆուտբոլիստը չի կարողանում ցուցադրել իր ներուժը. նրան անընդհատ խանգարում էին կարգապահության և մալարիայի (ֆուտբոլիստը հիվանդությունը ձեռք էր բերել իր աֆրիկյան ուղևորություններից մեկի ժամանակ) հետ կապված խնդիրները։ 2007 թվականին Լոմանան Մեծ Բրիտանիայից տեղափոխվում է Հունաստան, որից հետո էլ հանդես է գալիս Կատարի, Կիպրոսի, ապա Թուրքիայի ֆուտբոլի առաջնություններում։ Լուա-Լուան Կոնգոյի Դեմոկրատական Հանրապետության ֆուտբոլի ազգային հավաքականի առաջատարներից մեկն է։ Երկրի հավաքականի կազմում մասնակցել է 2002, 2004, 2006 և 2013 թվականների ֆուտբոլի Աֆրիկյան ազգերի գավաթի մրցություններում։

Լոմանան «Լուա-Լուա հիմնադրամի» հիմնադիրն է։ Այս հիմնադրամի միջոցով նա օգնում է Կոնգոյի որբ երեխաներին, ինչպես նաև ակտիվորեն մասնակցում է «Կարմիր քարտ ցույց տուր ռասիզմին» ակցիային։ Երկու անգամ՝ 2006 և 2007 թվականներին, ֆուտբոլիստը ձերբակալվել է իր հարսնացուի հետ ունեցած կռիվների պատճառով, սակայն երկու անգամ էլ ազատ է արձակվել մեղադրանքի բացակայության պատճառով։

## Դեռահասություն
Լոմանա Լուա-Լուան ծնվել է 1980 թվականի դեկտեմբերի 28-ին Կոնգոյի Դեմոկրատական Հանրապետության մայրաքաղաք Կինշասայում։ 1989 թվականին ապագա ֆուտբոլիստի ընտանիքը տեղափոխվում է Մեծ Բրիտանիա և բնակություն է հաստատում Լոնդոնի Ֆորեսթ Գեյթ թաղամասում։ Ֆուտբոլով զբաղվել սկսել է 16 տարեկանում. մինչև այդ նա նախընտրում էր սպորտային գիմնաստիկան։ Արդեն մեկ տարի անց նրան նկատում են «Կոլչեստր Յունայթեդի» սկաուտները, որոնց հիացնում է Լեյտոնի (Լոմանայի առաջին սիրողական թիմը) քոլեջների և Կոլչեստրի հանդիպումների ժամանակ Լոմանայի կողմից ցուցադրած խաղը։ «Դժվար չէր ընտրել նրան տասնյոթամյա 22 երիտասարդների միջից»,- ասել է Ջեֆ Հարոպը և հրավիրել է պատանուն «Կոլչեստրում» փորձաշրջան անցնելու։ Ամեն ինչ հաջող է ստացվում և Լոմանան «Կոլչեստրի» հետ կնքում է իր կարիերայի առաջին պայմանագիրը։

Լոմանայից բացի նրա ընտանիքում կան ևս երեք պրոֆեսիոնալ ֆուտբոլիստներ՝ եղբայրը՝ Կազենգան, ով «Բրայթոն ընդ Հոուվ Ալբիոնի» կիսապաշտպանն է, և երկու ազգականներ՝ Տրեզոր Կանդոլը և Յաննիկ Բոլասին։

## Կարիերա
### «Կոլչեստր»

Լուա-Լուան պայմանագիր է կնքում «Կոլչեստրի» հետ 1998 թվականի սեպտեմբերին։ Լոմանան դժվարությամբ էր հարմարվում պրոֆեսիոնալ ֆուտբոլում, քանի որ նա երկար ժամանակ էր տրամադրում գիշերային ակումբներին։ Ջեֆ Հարոպն ասել է, որ «Կոլչեստրի» մարզչական կազմը շատ է ջանացել, որ ստիպի ֆուտբոլիստին պրոֆեսիոնալ կերպով վերաբերվել գործին։ Արդեն իր նորամուտային խաղում Լուա-Լուան աչքի է ընկել՝ գոլ խփելով «Չեստերֆիլդի» դարպասը։ Երկու մրցաշրջանների ընթացքում Լոմանան «Կոլչեստրի» կազմում մասնակցում է 68 հանդիպման, որոնցից 44-ում դուրս է գալիս խաղադաշտ հիմնական կազմի հետ, իսկ 24-ում՝ պահեստային։ Մրցակիցների դարպասը Լուա-Լուան գրավում է 21 անգամ։ «Կոլչեստրի» գլխավոր մարզիչ Սթիվ Ուիտտոնը չէր պատրաստվում վաճառել ֆուտբոլիստին, սակայն 19 տարեկան երիտասարդով հետաքրքրվում էին Պրեմիեր Լիգայի մի քանի ակումբներ, և 2000 թվականի սեպտեմբերին Լոմանան պայմանագիր է կնքում «Նյուքասլ Յունայթեդի» հետ։ Գործարքի արժեքը կազմում է 2,25 մլն ֆունտ սթերլինգ։ Ուշագրավ է, որ «Նյուքասլը» ավելի շուտ էլ էր փորձել ձեռք բերել Լուա-Լուաին, ով «դուր էր եկել» «կաչաղակների» գլխավոր մարզիչ Ռուդ Գուլիտին, սակայն «Կոլչեստրն» այն ժամանակ մերժել էր ակումբի 300 հազարանոց առաջարկը, իսկ այս անգամ ավելի քան շահավետ երկրորդ առաջարկից համեստ ակումբի տնօրինությունը հրաժարվել չկարողացավ։

### «Նյուքասլ Յունայթեդ»
Ձեռք բերել Լոմանային «Նյուքասլի» մարզիչ Բոբի Ռոբսոնին խորհուրդ էր տվել նրա օգնական, «Կոլչեստրի» նախկին գլխավոր մարզիչ Միք Ուոտսվորտը։ Մինչև պայմանագրի կնքումը Ռոբսոնը «զննել էր» խոստումնալից նորեկին և գոհ էր մնացել. «Նա պարտավոր է ընտելանալ թիմային խաղին, սակայն նա ունի յուրահատուկ տաղանդ։ Մենք գնում ենք խոստումնալից, շատ տաղանդավոր ֆուտբոլիստի»։ Արդյունքում Լոմանան «Նյուքասլի» հետ կնքում է 5 տարի ժամկետ ունեցող պայմանագիր։ Լուա-Լուայի համար նորամուտային է դառնում 2000 թվականի սեպտեմբերին կայացած «Չարլտոնի» դեմ խաղը, որում «Նյուքասլը» զիջում է մրցակցին 0:1 հաշվով։ 2000-01 թվականների մրցաշրջանում Լոմանան առաջնության և գավաթային խաղերի հաշվարկներով անցկացնում է 23 հանդիպում, սակայն այդպես էլ չի կարողանում աչքի ընկնել գոլով։ Միայն 2001-02 մրցաշրջանի սկզբում է Լոմանան կարողանում ավարտել չոր սերիան. նա երկու գոլ է հեղինակում Ինտերտոտոյի գավաթի մրցության խաղերում։ Սակայն իր առաջին գոլը Պրեմիեր Լիգայում երկար է սպասեցնել տալիս բոլորին, և ի վերջո 2002 թվականի ապրիլին նա խփում է իր առաջին գոլը ԱՊԼ-ում և այդպիսով օգնում է «Նյուքասլին» «Դերբի Կաունտիի» դեմ խաղում տանել 3:2 հաշվով հաղթանակ։ Մրցաշրջանի վերջին չորս խաղերում Լոմանան կարողանում է աչքի ընկնել երկու անգամ։ 2002-03 մրցաշրջանի սկզբը նույնպես Լոմանայի համար հաջող է ստացվում. առաջին չորս խաղերում նա դառնում երեք գոլի հեղինակ։ Սակայն նույնը չի կարելի ասել մրցաշրջանի ավարտի մասին, քանի որ հիմնական կազմում խաղալու համար ձևավորվում է հզոր մրցակցություն, և Լոմանան սկսում է խաղադաշտ դուրս գալ շատ ավելի քիչ։ Նրա տեղը հիմնական կազմում զբաղեցնում է Քրեյգ Բելլամին։ Մարտի 11-ին Չեմպիոնների Լիգայի շրջանակներում անցկացվող «Ինտերի» դեմ հանդիպման ժամանակ Լոմանան վեճի է բռնվում Քրիստիան Վիերիի հետ։ Խաղի վերջում իտալացին Լուա-Լուային վիրավորում է՝ նրան անվանելով «կապիկ»։ «Նյուքասլի» ֆուտբոլիստը պատմում է այս մասին լրագրողների հետ հարցազրույցի ժամանակ, իսկ Վիերին հաստատում է դա, սակայն նաև ասում է, որ նրա բառերը չեն կրել վիրավորական բնույթ (սա էլ հետագայում հաստատում է Լոմանան)։ Դեպքը քննարկվում է ՈւԵՖԱ-ի կողմից, որը արդարացնում է Վիերիին։ Ավելի ուշ Լուա-Լուան հայտարարում է, որ այս դեպքի հետ կապված ոչ մի հարցազրույց չի տվել և ափսոսում է, որ եղածը այսպիսի տարածում է գտել։ 2003 թվականի հունվարին Լուա-Լուան հայտարարում է մամուլում, որ, իր կարծիքով, ինքը և «Նյուքասլի» մնացած պահեստայինները արժանի են ակումբի հիմնական կազմում տեղ գտնելու. «Հնարավոր է, որ ոմանք մտածում են, թե ես պետք է գոհ լինեմ՝ պահեստային նստարանին նստելով և լավ գումարներ ստանալով։ Սակայն դա այդպես չէ։ Ես այստեղ փողերի համար չէ, որ եկել եմ. ես ուզում եմ մշտապես խաղալ հիմնական կազմում»։ Սակայն դրանից հետո էլ ոչինչ չի փոխվում, և 2003-04 մրցաշրջանի սկզբում նա հիմնականում շարունակում է մնալ պահեստային կազմում։ Նոյեմբերին Լուա-Լուան հայտարարում է, որ մոտ ժամանակներում, հնարավոր է, կլքի ակումբը։ Ի պատասխան ֆուտբոլիստի հայտարարությանը՝ Ռոբսոնը «Իվնինգ Քրոնիկլ» թերթին տված հարցազրույցի ժամանակ ասում է, թե չի հանդուրժի, որ ինչ-որ մեկն իրեն սովորեցնի, թե ինչպես է պետք տնօրինել ակումբը, ինչպես նաև խոսում է Լուա-Լուայի պրոֆեսիոնալիզմի պակասի մասին. «Նա պետք է փակի իր բերանը, դուրս գա խաղադաշտ և անի այն, ինչի համար նրան վճարում են»։ Չորս մրցաշրջանի ընթացքում Լոմանան ակումբի հետ մասնակցում է ընդհանուր հաշվով 88 խաղի (21-ը հիմնական կազմի հետ, 67-ը՝ պահեստային) և հեղինակում է ընդամենը 9 գոլ։

### «Պորտսմութ»
2004 թվականի փետրվարին` Աֆրիկյան ազգերի գավաթի մրցությունից հետո, Լուա-Լուան մրցաշրջանի վերջում վերջնական գնման հնարավորությամբ 3 ամիս ժամկետով վարձավճարային պայմանագիր է կնքում «Պորտսմութի» հետ։ Իր նորամուտային՝ «Տոտենհեմի» (3:4) դեմ խաղում Լոմանան բացում է իր գոլերի հաշիվը նոր ակումբում։ «Պորտսմութում» վարձավճարով հանդես գալու ժամանակ Լուա-Լուան «Նյուքասլի» հետ հանդիպման 89-րդ րոպեին գրավում է հակառակորդի դարպասը՝ թիմին փրկելով պարտությունից։ Մինչև պայմանագրի ժամկետի լրանալը Լոմանան նոր թիմի կազմում մասնակցում է 15 հանդիպման և դառնում է 4 գոլի հեղինակ, իսկ «Պորտսմութը» ավարտում է մրցաշրջանը մրցաշարային աղյուսակի միջին հորիզոնականներից մեկում։ «Պորտսմութի» գլխավոր մարզիչ Հարրի Ռեդնապը գոհ է մնում Լուա-Լուայից և 2003-04 մրցաշրջանի ավարտին ակումբը 1,75 մլն ֆունտ սթերլինգով վերջնականապես ձեռք է բերում ֆուտբոլիստին։

2004-05 մրցաշրջանում Լուա-Լուան դուրս է գալիս խաղադաշտ 26 անգամ և դառնում է 6 գոլի հեղինակ, ընդ որում՝ այդ գոլերից երկուսը նա հեղինակում է «Սաութհեմփթոնի» դեմ դերբիի ժամանակ։ Մրցաշրջանն անհաջող շարունակություն է ունենում Լոմանայի համար 2005 թվականի մայիսին ստացած աճուկային և ծնկատակային ջիլերի վնասվածքների պատճառով։ Ինչպես նաև 2004 թվականի դեկտեմբերին ֆուտբոլիստը խնդիրներ ուներ Անգլիայի ֆուտբոլային միության հետ՝ «Բլեքբեռնի» դեմ խաղում կարմիր քարտ ստանալուց հետո անպատշաճ վերաբերմունք ցուցաբերելու համար։ Երեք խաղով որակազրկմանը ավելանում է ևս մեկ խաղ, իսկ ֆուտբոլիստը տուգանվում է 5 հազար ֆունտ սթերլինգով։ «Պորտսմութի» մարզչի օգնական Ջո Ջորդանը հարցազրույցներից մեկի ժամանակ ասում է, որ իր ակումբի ֆուտբոլիստը սխալ է, սակայն ինքը՝ Լուա-Լուան, իրեն մեղավոր չէր համարում։ 2005-06 մրցաշրջանում Լոմանան կրկին անցկացնում է 26 հանդիպում, բայց այս անգամ աչքի է ընկնում 7 գոլով։ Ինչպես նախորդ, այնպես էլ այս մրցաշրջանում Լոմանան չի մասնակցում բոլոր խաղերին, քանի որ միջազգային հանդիպումների մասնակցելու նպատակով 2005 թվականի աշնանը մեկնում է Աֆրիկա և վարակվում է մալարիայով։ Մալարիայի հետևանքներից զատ նա որոշ խաղերի չի մասնակցում հավաքականի հետ Աֆրիկյան ազգերի գավաթի մրցությանը պատրաստվելու և ապրիլին «Արսենալի» դեմ խաղում գոլ խփելուց հետո տեղում շրջադարձ կատարելիս ստացած վնասվածքի պատճառով։ Դեկտեմբերին ֆուտբոլիստը կրկին խնդիրներ է ունենում Ֆուտբոլային միության հետ, որը այս անգամ անհիմն մեղադրանք է ներկայացնում նրա դեմ։ 2006 թվականի հունիսին Լուա-Լուան երեք տարի ժամկետով նոր պայմանագիր է կնքում «Պորտսմութի» հետ։ Ընկերական հանդիպման ժամանակ ստացած կոճի վնասվածքի պատճառով Լոմանան բաց է թողնում 2006-07 մրցաշրջանի սկիզբը։ Ապաքինվելուց հետո հարձակվողը փորձում է վերադառնալ հիմնական կազմ, սակայն մրցաշրջանի մյուս մասի ընթացքում անցկացրած 24 հանդիպումների միայն 8-ում է նա խաղադաշտ դուրս գալիս հանդիպման առաջին րոպեներից։ 24 խաղերում նրան հաջողվում է գրավել մրցակցի դարպասը միայն երկու անգամ։ Ռեդնապը հարցազրույցներից մեկում ասում է, որ շատ է անհանգստացած Լուա-Լուայի մարզավիճակով։ Օգոստոսին Լոմանան տեղափոխվում է հունական «Օլիմպիակոս»։ «Լուա-Լուան հիանալի ֆուտբոլիստ է, սակայն նա որոշել է լքել ակումբը։ Հարձակվողը սովոր չէր ստվերում լինելուն և պատրաստ էր դառնալ Պրեմիեր լիգայի առաջատար հարձակվողներից մեկը։ Սակայն իրավիճակը դասավորվեց այնպես, որ հարձակվողը համալրեց «Օլիմպիակոսի» կազմը, որտեղ էլ ի ուրախություն նրա երկրպագուների՝ կարող է մասնակցել Չեմպիոնների Լիգային։ Այս տրանսֆերը, անկասկած, ավելի ուժեղացրեց հույներին»,- ասել է Ռեդնապը Լուա-Լուայի տեղափոխման առիթով։

### Կարիերան Անգլիայի սահմաններից դուրս
220px|right|thumb|Լուա Լուան «Օլիմպիակոսի» կազմում

2007 թվականի օգոստոսին Լուա-Լուան երեք տարի ժամկետով պայմանագիր է կնքում Հունաստանի չեմպիոն «Օլիմպիակոսի» հետ։ Գործարքի արժեքը կազմում է 4,1 մլն եվրո։ Լոմանան իր նորամուտը Հունաստանի առաջնությունում նշում է սեպտեմբերի 2-ին կայացած «Պանատինաիկոսի» դեմ խաղում։ Այն ավարտվում է զրոյական ոչ-ոքիով։ Նոր ակումբի կազմում Լոմանան իր առաջին գոլը հեղինակում է սեպտեմբերի 2-ին կայացած «ՕՖԻի» (6:2) դեմ հաղթական խաղում. Լոմանան այդ խաղում գեղեցիկ դուբլ է ձևակերպում։ Հունվարին Լուա-Լուան իր ակումբին օգնում է ջախջախիչ հաղթանակ տանել «դարավոր թշնամու»՝ «Պանատինաիկոսի» դեմ խաղում։ Այդ խաղում Լոմանան 30 մետրից կատարած գեղեցիկ հարվածով դնում է ջախջախման մեկնարկը։ Փետրվարին կոճի վնասվածքի պատճառով Լուա-Լուան բաց է թողնում Չեմպիոնների Լիգայի 1/8 եզրափակչի առաջին հանդիպումը. անգլիական հանրահայտ «Չելսիի» դեմ խաղը ավարտվում է 0:0 հաշվով։ Մարտին «Աստերաս Տրիպոլիսի» դեմ խաղում ավելի է խորանում Լոմանայի վնասվածքը, և նա բաց է թողնում նաև «Չեսլիի» դեմ պատասխան խաղը։ Մրցաշրջանի մնացած մասը Լուա-Լուան բաց է թողնում և կարողանում է վերադառնալ թիմի մարզումներին միայն ապրիլի վերջից։ «Օլիմպիակոսը» չորրորդ անգամ անընդմեջ դառնում է Հունաստանի չեմպիոն։ Մայիսին՝ Հունաստանի գավաթի մրցության եզրափակչից քիչ առաջ, Լոմանան ակումբի տնօրինության կողմից ներկայացվում է վաճառքի։ Վերջնական հաշվարկներով Լուա-Լուան «Օլիմպիակոսի» կազմում անցկացնում է 30 խաղ և դառնում է 6 գոլի հեղինակ։

Լոմանայի վնասվածքների շարքը ստիպում են նրան լքել Հունաստանը, և նա այս անգամ ուղևորվում է Ասիա։ Լուա-Լուան 2008 թվականի հունիսին մեկ տարի ժամկետով պայմանագիր է կնքում Կատարական «Ալ-Արաբի» ակումբի հետ։ Ֆուտբոլիստի անձնական կայքում տեղեկություններ են հայտնվում այն մասին, որ Իսպանիայի, Ռուսաստանի, Սաուդյան Արաբիայի որոշ ակումբներ հետաքրքրված են հարձակվողով, սակայն Լոմանայի համար ավելի նախընտրելի է դառնում Կատարական կողմի առաջարկը։ Լոմանան, ինչպես նշում է հարցազրույցներից ժամանակ, «Օլիմպիակոսից» հեռացավ այն պատճառով, որ ակումբը լքել էին գլխավոր մարզիչը և սպորտային տնօրենը։ Հոկտեմբերի 30-ին Լուա-Լուան մասնակցում է Յասիմ շեյխի գավաթի մրցության եզրափակչին։ Այդ խաղում «Ալ-Արաբին» 3:0 հաշվով հաղթում է «Ալ-Ռաիյանին». Լոմանան հանդիպման 7-րդ րոպեին բացել էր խաղի հաշիվը։ Կատարի առաջնությունում Լուա-Լուան իր առաջին գոլը հեղինակում է 2009 թվականի փետրվարի 20-ին «Ալ-Հորի» դեմ խաղում։ Առաջնությունում իր երկրորդ գոլը Լոմանան հեղինակում է «Ալ-Հարիթիյայի» դարպասը։ «Ալ-Արաբին» մրցաշրջանը ավարտում է մրցաշարային աղյուսակի 7-րդ հորիզոնականում։

2009 թվականի դեկտեմբերին Լուա-Լուան դառնում է ազատ գործակալ և լքում «Ալ Արաբին»՝ կրկին համալրելով «Օլիմպիակոսի» կազմը։ Ֆուտբոլիստը կնքում է 6 ամիս ժամկետով պայմանագիր, որը հունական ակումբը ցանկության դեպքում կարող էր երկարաձգել երկու տարով։ Ինքը՝ Լոմանան, անկեղծացել է՝ ասելով, թե իր տեղափոխությունը Կատար սխալ էր. «Ես չպետք է հեռանայի «Օլիմպիակոսից»։ Ուրախ եմ, որ վերադարձել եմ և հիմա ցանկանում եմ օգնել թիմին չեմպիոն դառնալու հարցում»։ Փետրվարի 14-ին Լուա-Լուան, դուբլ ձևակերպելով «Աստերաս Տրիպոլիսի» դեմ խաղում, հեղինակում է վերադարձից հետո իր առաջին գոլերը։ 2009-10 մրցաշրջանում Լոմանան «Օլիմպիակոսի» կազմում մասնակցում է առաջնության 12 հանդիպման, իսկ գավաթային խաղերում՝ 5 խաղի։

2010 թվականի հունիսին ինֆորմացիա է տարածվում, ըստ որի՝ Լոմանայով հետաքրքրված է ֆրանսիական ՊՍԺ-ն, սակայն Լոմանան ընտրում է իրեն ուղղված այլ առաջարկ և 2 տարի ժամկետով պայմանագիր է կնքում՝ Կիպրոսի «Օմոնիայի» հետ։ 2010 թվականի սեպտեմբերի 18-ին Լուա-Լուան իր նորամուտային՝ Կիպրոսի առաջնության շրջանակներում անցկացվող «Ալկիի» դեմ խաղում հեղինակում է իր առաջին գոլը (ընդ որում՝ փոխարինում կատարելուց հետո)։ 2011 թվականի մայիսի 18-ին Լուա-Լուան իր ակումբի հետ հետխաղյա 11 մետրանոց հարվածաշարում 4:3 հաշվով հաղթանակ տանելով «Ապոլոնի» դեմ խաղում՝ դառնում է Կիպրոսի գավաթի մրցության չեմպիոն։

### «Բլեքփուլ», Թուրքիա
2011 թվականի սեպտեմբերին՝ «Օմոնիայից» հեռանալուց հետո, Լուա-Լուան մարզվում է Անգլիայի առաջին լիգայում հանդես եկող «Հարտլպուլ Յունայթեդի» հետ։ Շուտով նա առաջարկ է ստանում Չեմպիոնշիպում հանդես եկող «Բլեքփուլից»։ Լուա-Լուան մեծ ներդրում է ունենում «Լիդս Յունայթեդի» դեմ խաղում իր թիմի հաղթանակի ձեռքբերման գործում. Լոմանան դուբլ է ձևակերպում, իսկ «Բլեքփուլը» «Էլանդ Ռոուդում» 5:0 հաշվով ջախջախիչ հաղթանակ է տանում։ 2012 թվականի հունվարի 2-ին Լոմանան «Միդլսբրոի» դեմ խաղում խփում է նոր տարվա առաջին գոլը։ Մրցաշրջանային ընթացքում Լոմանան մասնակցում է առաջնության 29 խաղերի և դառնում է 4 գոլի հեղինակ։

2012 թվականի մայիսի 24-ին հայտարարվում է, որ Լուա-Լուան հրաժարվել է երկարաձգել «Բլեքփուլի» հետ ունեցած իր պայմանագրի ժամկետը և երկու տարի ժամկետով պայմանագիր է կնքել Թուրքիայի առաջնությունում հանդես եկող «Կարաբյուկսպորի» հետ։ Լոմանան մասնակցում է 2012-13 մրցաշրջանի 34 խաղերից 30-ին և ճանաչվում է Թուրքիայի առաջնության առաջին խաղակեսերի լավագույն ֆուտբոլիստներից մեկը։ Մյուս առաջնության միջնամասում Լուա-Լուան հայտնում է ակումբից հեռանալու ցանկության մասին։ Հունվարի 15-ին հայտարարվում է Լոմանայի՝ թուրքական Սուպերլիգայի մեկ այլ ակումբ տեղափոխության մասին։ Այս անգամ նա համալրում է «Ռիզեսպորի» կազմը։ Լոմանան նոր ակումբի կազմում հաջողությամբ է անցկացնում մրցաշրջանի երկրորդ հատվածը՝ 11 խաղում խփելով 4 գոլ և կատարելով 5 գոլային փոխանցում։

2015 թվականի փետրվարի 2-ին Լուա-Լուան, տեղափոխվելով «Ախկիսար Բելեդիեսպոր», իր կարիերայի ընթացքում արդեն երրորդ անգամ համալրում է թուրքական ակումբի կազմ։

2016 թվականի ձմռանը Լոմանան, «չհոգնելով» թուրքական ակումբներից, այս անգամ էլ համալրում է «Սանլուսֆասփոր» ակումբի կազմը։

## Միջազգային կարիերա
Առաջին անգամ Լուա-Լուան երկրի ազգային հավաքական հրավիրվել է 2002 թվականի Աֆրիկյան ազգերի գավաթի մրցության շրջանակներում, որը անցկացվում էր տարվա սկզբում Մալիում։ 21-ամյա հարձակվողը մասնակցում է հավաքականի բոլոր չորս խաղերին՝ ընդդեմ Տոգոյի (0:0), Կամերունի (0:1) և Կոտ դ'Իվուարի (3:1) հավաքականների, և 1/4 եզրափակչի՝ Սենեգալի դեմ խաղին, որն էլ ավարտվում է Կոնգոյի պարտությամբ՝ 2:0 հաշվով։ Հանդիպումից հետո տեղի են ունենում որոշ վիճաբանություններին։ Լուա-Լուան մեղադրում է հանդիպման մրցավար Դոմենիկո Մեսսինային կողմնապահության համար։

Կոնգոյի ԴՀ-ի համար 2004 թվականի Աֆրիկյան ազգերի գավաթի մրցության որակավորման փուլն սկսում է Լիբիայի հավաքականի դեմ սեպտեմբերի 8-ին կայացած խաղով (2:3)։ Ի սկզբանե Լուա-Լուան ցանկություն չուներ մասնակցելու խաղին, սակայն նրա ընտանիքի հասցեին հնչած սպառնալիքներից հետո ստիպված է լինում դուրս գալ խաղադաշտ։ Այս իրադարձությունները պարտավորեցրին ֆուտբոլիստին վերանայել միջազգային խաղերի նկատմամբ ունեցած իր տրամադրվածությունը։ Այդ ժամանակ Լուա-Լուայի ակումբի՝ «Նյուքասլի» գլխավոր մարզիչ Բոբի Ռոբսոնն այդ առիթով ասում է. «Նա չէր ցանկանում մասնակցել այդ հանդիպմանը, սակայն հետո ասաց, որ պարտավոր է, քանի որ նրա տատիկին սպառնացել են»։ Հոկտեմբերին կայացած Բոտսվանայի ազգային հավաքականի դեմ խաղում Լոմանան, ստանալով երկու ոչ պարտադիր դեղին քարտ, հեռացվում է խաղադաշտից և խաղից հետո կատարված քննարկումներից հետո որակազրկվում է երկու խաղով։ Այնուամենայնից Կոնգոն կարողանում է այդ խաղում հաղթանակ տանել (2:0)։ Հաջորդ անգամ Լուա-Լուան դուրս է գալիս խաղադաշտ 2003 թվականի հուլիսին՝ կրկին Բոտսվանայի հավաքականի դեմ խաղում։ Խաղն ավարտվում է անարդյունավետ ոչ-ոքիով, սակայն դա էլ է բավական լինում, որ Կոնգոյի հավաքականը հաղթահարի որակավորման փուլը։ Ի սկզբանե Լուա-Լուան, ցանկանալով կարգավորել իր գործերը «Նյուքասլի» հետ, չէր պատրաստվում մեկնել առաջնությանը մասնակցելու, սակայն նա հավաքականի գլխավոր մարզչի կողմից հայտավորվում է առաջնությանը և հավաքականի ավագի Շաբանի Նոնդայի բացակայության պատճառով (նա վնասել էր ծունկը) ստանում է ավագի թևկապը։ Լոմանան հայտարարում է, որ շատ երջանիկ է այն բանի համար, որ բոլորը նայում և վստահում են իրեն այնպես, ինչպես իսկական առաջատարներին։ Հարձակվողը մասնակցություն է ունենում առաջնության առաջին՝ Գվինեայի հավաքականի դեմ խաղին (1:2), իսկ հաջորդ՝ Թունիսի հավաքականի դեմ խաղի 39-րդ րոպեին Ջավհար Մնարիի հետ խաղային պահում կանոնները խախտելու համար հեռացվում է խաղադաշտից, սակայն հեռացման պատճառը անհիմն համարելով՝ շարունակում է դիտավորյալ կերպով խաղադաշտում մնալ ևս 3 րոպե։ Արդյունքում Կոնգոյի ԴՀ-ի ազգային հավաքականն այդ խաղում պարտվում է 0:3 հաշվով և լքում է առաջնությունը։ Խաղից հետո Լուա-Լուան մտածում էր միջազգային կարիերան ավարտելու մասին, քննադատում էր Թունիսի ազգային հավաքականի ֆուտբոլիստների պահվածքը և առաջնության կազմակերպման մակարդակը։ Որոշ ժամանակ անց նա քննադատում է Կոնգոյի ֆուտբոլի ֆեդերացիային հավաքականի վատ վիճակի պատճառով և ասում, որ պատրաստ է շարունակել իր ելույթները հավաքականի կազմում. «Ես երբեք երես չեմ թեքի իմ հավաքականից։ Ես խաղում եմ Կոնգոյի համար և հպարտ եմ դրանով»։ Ինչպես նաև նա ներողություն է խնդրում Թունիսի հավաքականի դեմ խաղում իր ցուցաբերած պահվածքի համար։

Որակազրկվելով 4 խաղով՝ Լուա-Լուան բաց է թողնում 2006 թվականի աշխարհի առաջնության որակավորման փուլի սկիզբը։ 2004 թվականի սեպտեմբերին նա հայտավորվում է մասնակցելու ՀԱՀ-ի ազգային հավաքականի դեմ խաղին, սակայն վնասվածքի պատճառով բաց է թողնում այն։ Կոնգոյի ԴՀ-ի հոկտեմբերյան՝ Գանայի հավաքականի դեմ խաղին Լոմանան չի հայտավորվում։ Գանայի հավաքականի դեմ արդեն 2005 թվականի մարտին կայացած հանդիպմանը Լուա-Լուան չի մասնակցում Կոնգոյի ԴՀ-ի՝ ֆուտբոլի ֆեդերացիայի հետ ունեցած տարաձայնության պատճառով։ Օգոստոսին Լուա-Լուան մասնակցում է Գվինեայի ազգային հավաքականի դեմ ընկերական հանդիպմանը, որը դիտարկվում էր որպես նախապատրաստում աշխարհի առաջնության վճռորոշ ընտրական խաղերին։ Կոնգոյի հավաքականը հաղթում է մրցակցին 2:1 հաշվով, իսկ Լոմանան դառնում է թիմի երկրորդ գոլի հեղինակը։ Սեպտեմբերին Լոմանան մասնակցում է Կաբո Վերդեի ազգային հավաքականի դեմ խաղին (2:1), իսկ ընտրական մրցաշարի վերջին՝ ՀԱՀ-ի ազգային հավաքականի դեմ խաղին չի մասնակցում մալարիայի պատճառով։ Արդյունքում Կոնգոյի հավաքականը, 5 միավորով հետ մնալով Գանայի հավաքականից, խմբում զբաղեցնում է երկրորդ հորիզոնականը։ Աշխարհի առաջնության ուղեգիր կոնգոցիներին չի վիճակվում, սակայն նրանք, հաղթահարելով որակավորման փուլը, դուրս են գալիս 2006 թվականի Աֆրիկյան ազգերի գավաթի մրցության եզրափակիչ փուլ։

2005 թվականի նոյեմբերին Լոմանան հեռացվում է Թունիսի հավաքականի դեմ Փարիզում կայանալիք ընկերական հանդիպման հայտացուցակից։ Այդ հանդիպումը 2006 թվականի Աֆրիկյան ազգերի գավաթի մրցության նախապատրաստության մի մասն էր։ Լոմանան թիմի այն մի քանի ֆուտբոլիստներից մեկն էր, ով չէր ստացել Ֆրանսիա մեկնելու թույլտվություն։ Հունվարին Եգիպտոսում անցկացվելիք Գավաթի մրցությանը Լոմանայնին կրկին տվեց էր ավագի թևկապը, քանի որ Շաբանի Նոնդան արդեն երկրորդ անգամ անընդմեջ ստիպված էր վնասվածքի պատճառով բաց թողնել առաջնությունը։ Շատ չանցած Լուա-Լուան, ցանկանալով օգնել «Պորտսմութին» Անգլիայի առաջնության շրջանակներում անցկացվող «Էվերթոնի» դեմ կայանլիք կարևոր խաղում, հետաձգում է իր ուղևորությունը Աֆրիկա, ինչի պատճառով էլ բաց է թողնում Սենեգալի ազգային հավաքականի դեմ ընկերական խաղը։ Առաջնության ամենասկզբում Լուա-Լուան և հավաքականի ևս մի քանի առաջատար ֆուտբոլիստներ սպառնացին բոյկոտել առաջնությունը, եթե չլուծվի ֆուտբոլիստներին տրվող աշխատավարձերի հետ կապված խնդիրը։ Տարաձայնությունն ավարտվեց Տոգոյի հավաքականի դեմ խաղն սկսելուց քիչ առաջ՝ Կոնգոյի ԴՀ-ի նախագահ Ժոզեֆ Կաբիլայի հեռախոսազանգից հետո. նա խոստացավ թիմի ավագին լուծել այդ խնդիրը։ Տոգոյի հավաքականի դեմ խաղն ավարտվեց Կոնգոյի համար հաղթական՝ 2:0 հաշվով, իսկ Լոմանան դարձավ գոլի և գոլային փոխանցման հեղինակ։ Լոմանան մասնակցություն է ունենում նաև Անգոլայի (0:0) և Կամերունի (0:2) ազգային հավաքականների դեմ խաղերին և օգնում է Կոնգոյի հավաքականին դուրս գալ առաջնության 1/4 եզրափակիչ։ 1/4 եզրափակչում Կոնգոյի հավաքականը պարտություն է կրում առաջնության տանտերերի՝ եգիպտացիների ազգային հավաքականի կողմից և լքում է առաջնությունը։ Առաջնության ժամանակ մահանում է ֆուտբոլիստի 18 ամսական որդին, սակայն Լուա-Լուան իմանում է այդ մասին միայն առաջնության ավարտից հետո։ Կոնգոյի ԴՀ-ի՝ ֆուտբոլի հարցերով զբաղվող պաշտոնյաները թաքցրել էին ֆուտբոլիստից այդ ինֆորմացիան, որպեսզի նրա մտքերը կենտրոնացած լինեին միայն խաղի վրա։

2007 թվականի ապրիլին 2008 թվականի Աֆրիկյան ազգերի գավաթի մրցության շրջանակներում Եթովպիայի ազգային հավաքականի դեմ կայացած որակավորման խաղում Լուա-Լուան դառնում է մեկ գոլի հեղինակ, իսկ խաղի վերջնական հաշիվը (2:0) Կոնգոյի ԴՀ-ի հավաքականին թույլ է տալիս խմբում զբաղեցնել առաջին հորիզոնականը։ Եթովպիայի դեմ պատասխան խաղին Լոմանա չի մասնակցում, քանի որ հավաքականի տնօրինությունը չէր ձևակերպել թռիչքի համար անհրաժեշտ փաստաթղթերը։ Այն բանից հետո, երբ Կոնգոյի ԴՀ-ի ազգային հավաքականը խմբի վերջնական արդյունքներով զբաղեցնում է երրորդ հորիզոնական և դուրս չի գալիս առաջնության եզրափակիչ փուլ, Կոնգոյի Դեմոկրատական Հանրապետության սպորտի նախարար Պարդոն Կաբիլան հեռացնում է մարզչի պաշտոնից Անրի Դեպիրյոյին և զրկում է Լուա-Լուային ավագի թևկապից։

Հաջորդ խաղը հավաքականի հետ Լուա-Լուան անցկացնում է 2008 թվականի հունիսին։ Այդ խաղը 2010 թվականի Աշխարհի առաջնության ընտրական փուլի առաջին տուրի շրջանակներում անցկացվող Եգիպտոսի հավաքականի դեմ խաղն էր։ Խաղից հետո ֆուտբոլիստը գանգատվում էր փորի ցավերից։ Ֆուտբոլիստի մոտ ախտորոշվում է որդանման ելունի բորբոքում։ Վիրահատությունից հետո ֆուտբոլիստը բաց է թողնում շուրջ 6 շաբաթ, ներառյալ Ջիբութիի ազգային հավաքականի դեմ խաղը, որից հետո Կոնգոյի ԴՀ-ի հավաքականն իր խմբում զբաղեցնում է առաջին հորիզոնականը։ Սակայն հետո հավաքականի գործերը վատ են ընթանում, քանի որ վերջնական արդյունքներով նրանք խմբում զբաղեցնում են երրորդ հորիզոնականը և չեն կարողանում հաղթահարել խմբային փուլը։ 2008 թվականի հոկտեմբերի 11-ին Մալավիի հավաքականի դեմ արտագնա խաղում Լուա-Լուան բացում է խաղի հաշիվը, բայցևայնպես մրցակիցը կարողանում է պատասխան երկու գոլ խփել և տանել կամային հաղթանակ։

2011 թվականի մարտի 27-ին 2012 թվականի Աֆրիկյան ազգերի գավաթի մրցության ընտրական մրցաշարում Լուա-Լուան, Մավրիկիոսի հավաքականի դեմ խաղում 11 մետրանոց հարվածից գրավելով մրցակցի դարպասը, սկիզբ է դնում իր հավաքականի կողմից կատարված ջախջախմանը (3:0)։ Բայցևայնպես մոտակա ժամանակներում հավաքականի շատ վատ խաղը Սենեգալի և Կամերունի հավաքականների դեմ խաղերում զրոյի է հավասարեցնում խմբից դուրս գալու շանսերը։

Լուա-Լուան ՀԱՀ-ում անցկացվելիք 2013 թվականի Աֆրիկյան ազգերի գավաթի մրցությանը մասնակցելու նպատակով ընդգրկվում է հավաքականի գլխավոր մարզչի կողմից կազմված հայտացուցակում։ Խմբային փուլի՝ Գանայի (2:2), Նիգերի (0:0) և Մալիի (1:1) ազգային հավաքականների դեմ խաղերում Լոմանան դուրս է գալիս խաղադաշտ առաջին րոպեներից, սակայն բոլոր 3 խաղերում փոխարինվում է ընդմիջումների ժամանակ։ Կոնգոյի ԴՀ-ի հավաքականը, բոլոր երեք խաղերը ավարտելով ոչ-ոքիով, չի կարողանում հաղթահարել առաջնության խմբային փուլը։

## Ֆուտբոլիստի բնութագիր
Լուա-Լուան ունիվերսալ խաղացող է։ Նա խաղադաշտում կարող է հանդես գալ հարձակվողի, գրոհող կիսապաշտպանի և վինգերի (եզրային կիսապաշտպան) դիրքերում։ Ինքը՝ Լոմանան, նախընտրում է խաղալ հարձակվողների հետևում և կիսապաշտպանների դիմաց. այդպիսով նա կատարում է «ազատ նկարչի» պարտականությունները։ Ֆուտբոլիստի ուժեղ կողմերն են նրա արագությունը, դրիբլինգը և չնայած միջին հասակին և քաշին՝ ֆիզիկական ուժը, սակայն, ինչպես նկատել էր դեռևս Բոբի Ռոբսոնը, Լոմանան թույլ է թիմային խաղում և հաճախ գնդակը շատ երկար է պահում իր մոտ։ Լոմանան ընդունակ է հեռվից հարվածներ կատարելու։ Համարվելով տաղանդավոր պատանի՝ Լոմանան չի կարողացել ամբողջովին բացահայտել իր տաղանդը, քանի որ անընդհատ նրան խանգարել են կարգապահության և շատ շուտ վնասվածքներ ստանալու հետ կապված խնդիրները։

## Ֆուտբոլից դուրս
Լուա-Լուան կալանավայրային կենտրոններում պահվող ներգաղթյալներին օգնող «Haslar Visitors Group» բարեգործական կազմակերպության հովանավորներից մեկն է։ 2006 թվականին ֆուտբոլիստը հիմնում է «Լուա-Լուա հիմնադրամը» և սկսում է օգնություն տրամադրել Կոնգոյի ԴՀ-ի որբ երեխաներին։ Հիմնադրամի ջանքերով Կինշասայում կառուցվում են հանրակացարաններ, սպորտային և կրթական կենտրոններ։ Լոմանան նաև հանդիսանում է «Կարմիր քարտ ցույց տուր ռասիզմին» ակցիայի ակտիվ մասնակիցներից մեկը, 2004 թվականին նա նկարահանվում է «A Safe Place» հոլովակում։ Այդ հոլովակում նկարահանված Պրեմիեր Լիգայի ֆուտբոլիստները պատմում էին, թե ինչպես են նրանք վերաբերվում ռասիզմին։ Լուա-Լուան հավատացյալ մարդ է և իրեն դասում է «նորից ծնված քրիստոնյաների» շարքին։

Մինչև իր որդու մահանալը Լուա-Լուան երեք երեխաների հայր էր։ 2006 թվականի հոկտեմբերի 6-ին նա ձերբակալվում է իր հարսնացու Նատալիի հետ կռվից հետո, սակայն նրան նկատմամբ չի ներկայացվում որևէ մեղադրանք, և ֆուտբոլիստը ազատ է արձակվում։ Պատահարից երեք ամիս հետո՝ 2007 թվականի դեկտեմբերի 19-ին, Լուա-Լուան կրկին ձերբակալվում է, բայց այս անգամ արդեն մարմնական վնասվածք հասցնելու կասկածանքով։ Լոմանան բանտում անցկացնում է 15 ժամ, ինչից հետո գրավով ազատ է արձակվում։ Իր որդու՝ Հիսուսի մահից հետո Լուա-Լուան համացանցով հաճախ էր վիրավորանքներ ստանում։ «Պորտսմութի» երկրպագուները մեղադրում էին Լոմանային այն բանում, որ նա ծեծի է ենթարկում իր կնոջը, ոմանք անգամ ասում էին, որ այդ ամենը նա անում էր որդու մահվան պատճառով։ Այսպիսի հաղորդագրություններով նրանք փորձում էին ստիպել ֆուտբոլիստին, որ նա հեռանա «Պորտսմութից», և Լուա-Լուան երբեմն նաև շատ մոտ էր դրան, սակայն ավելի ուշ նա իր պաշտոնական կայքում հրապարակում է կատարում, որի մեջ ասում է, որ ինքը չի պատրաստվում լքել ակումբը. «Ես այստեղ եմ արդեն 3 տարի և հեռանալ չեմ ցանկանում։ Ինձ համար կարևոր չէ, թե իմ մասին ինչ կխոսեն, կմտածեն և կամ էլ կգրեն»։ Ֆուտբոլիստին հեռանալու որոշումից հետ էր կանգնեցրել Պորտսմութի տեխնիկական տնօրեն Ավրաամ Հրանտը։ Լոմանան Ավրաամի նկատմամբ եղել է միշտ մեծ վստահությամբ լցված։

## Վիճակագրություն
### Ակումբային

### Միջազգային

## Ձեռքբերումներ
** «Օլիմպիակոս»**

* Հունաստանի չեմպիոն - 2007-08
* Հունաստանի սուպերգավաթի դափնեկիր - 2008
* Հունաստանի գավաթի դափնեկիր - 2007-08

** «Ալ-Արաբի»**

* Շեյխ Յասիմի գավաթի դափնեկիր - 2008

** «Օմոնիա»**

* Կիպրոսի գավաթի դափնեկիր - 2010-11
* Կիպրոսի սուպերգավաթի դափնեկիր - 2010

## Ծանոթագրություններ


## Արտաքին հղումներ
* 
* 
* 
* Լոմանա Լուա-Լուայի էջը BBC Sport կայքում

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի լեգեոներ ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Պորտսմութի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ
Կատեգորիա:Օլիմպիակոս Պիրեյոսի ֆուտբոլիստներ